Informácie k inflačnej pomoci III. balík

Dňom 01.05.2023 nadobudlo účinnosť nariadenie vlády SR č. 155/2023 Z. z. ktorým sa mení a dopĺňa nariadenie vlády SR č. 131/2022  Z. z. o niektorých opatreniach v oblasti dotácií v pôsobnosti Ministerstva práce, sociálnych vecí a rodiny Slovenskej republiky v čase mimoriadnej situácie, núdzového stavu alebo výnimočného stavu vyhláseného v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny v znení neskorších predpisov (ďalej len „nariadenie“).

Cieľom novely nariadenia je finančne prispieť domácnostiam s nízkym príjmom, ktorým ešte nebola poskytnutá inflačná pomoc v roku 2022 na pokrytie zvýšených výdavkov na bývanie, energie, stravu a pod.

Nariadenie podľa § 3s ods. 1 umožňuje poskytnutie dotácie na podporu humanitárnej pomoci **jednorazovo v sume 100 eur žiadateľovi**, ktorý:

• **má trvalý pobyt alebo prechodný pobyt na území Slovenskej republiky,**

**• žije v domácnosti, ktorej priemerný mesačný príjem za posledných šesť mesiacov predchádzajúcich mesiacu, v ktorom bola podaná žiadosť o poskytnutie dotácie, je najviac vo výške 1,81-násobku životného minima a**

**• členovi tejto domácnosti nebola v roku 2022 poskytnutá žiadna pomoc formou dotácie alebo zvýšenia sumy dávky a príspevkov alebo formou 13. dôchodku.**

Príjem domácnosti aj poskytnutie 13. dôchodku preukazuje žiadateľ čestným vyhlásením, ktoré je súčasťou žiadosti o dotáciu.

Skutočnosť, či žiadateľ alebo niektorý člen domácnosti uvedený v žiadosti o dotáciu, mal poskytnutú niektorú z uvedených jednorazových foriem pomoci overuje úrad prostredníctvom IS RSD. Ak podmienky na poskytnutie dotácie spĺňa viac členov domácnosti, dotácia sa poskytne len raz.

**V tejto súvislosti budú úrady práce prijímať žiadosti o predmetnú infláciu v období od 01.05.2023 do 31.07.2023.**

Fyzická osoba predkladá žiadosť za celú domácnosť príslušnému úradu PSVR, v ktorého územnom obvode má domácnosť trvalý pobyt alebo prechodný pobyt a môže tak urobiť elektroniky, poštovou prepravou, alebo osobne.

Žiadosť, ktorej prílohu tvorí „Informácia k posúdeniu nároku na jednorazové poskytnutie dotácie na podporu humanitárnej pomoci podľa § 3s nariadenia vlády SR č. 131/2022 Z. z. na čiastočnú úhradu zvýšených nákladov v dôsledku rastu miery inflácie“ je zverejnená na webovom sídle ústredia.

Žiadosti sú aj k dispozícii na príslušnom úradoch práce, referáte prvého kontaktu hmotnej núdze, náhradného výživného a štátnych sociálnych dávok.

**Kontakt :**

**ÚPSVaR Banská Bystrica**

**Referát prvého kontaktu hmotnej núdze, náhradného výživného a štátnych sociálnych dávok**

**Skuteckého 39**

**97401 Banská Bystrica**

**Tel. kontakt 048/2440 523-527**